**Generalforsamling i Foreningen af historielærere ved læreruddannelsen 2019**

Den 15. marts 2019 i Aarhus

Beretning for perioden september 2016 – marts 2019 ved formand Jens Pietras

Kære medlemmer og kolleger

**Intro**

Vores forening er en lille forening med mellem 20 – 30 potentielle medlemmer uden direkte politisk eller anden direkte indflydelse, men fortsat med nogen indirekte og uformel indflydelse. Vores forening er lille, den er dog fortsat et af vore vigtige netværk, som medvirker til at vedligeholde og udvikle vores fag i læreruddannelsen.

Vores forening bidrager sammen med den nationale faggruppe og vores deltagelse i fagdidaktisk netværk samt i vores tilknytning og samarbejde med HistorieLab til at styrke faget lokalt og nationalt.

Foreningen har begrænsede ressourcer og aktivitetsniveauet svarer til ressourcerne. Dette har også gjort sig gældende i den nu afsluttede generalforsamlingsperiode.

Tidligere var de faglige foreninger noget som ledelser, beslutningstagere og politikere samarbejdede med, men de tider er for længst forbi. Nu har kun de meget store faglige foreninger som dansk- og matematikforeningerne styrke til offensivt at varetage medlemmernes interesser. Vi andre er små og må tænke mere stratetisk. Det vil i denne sammenhæng sige, at søge indflydelse gennem netværk og samarbejder fx gennem den nationale faggruppe, i vores deltagelse i fagdidaktisk netværk og i samarbejde med HistorieLab.

**Eksterne strukturelle forhold**

**Læreruddannelsen i orkanens øje**

Regeringens årlige 2 procents besparelser gør mere og mere ondt i de forskellige UC’er med fyringer og generel usikkerhed og begrænsede ressourcer som resultat. Dette sammenholdt med lokale store ambitioner om at stort et godt og at campusser er fremtiden bygges og fusioneres der på livet løs rundt om i landet. Forhold som på godt og ikke mindst ondt berører os alle.

Der er januar 2019 indgået politisk forlig om justering af folkeskolereformen. Det betyder en ekstra lektion i historie i 9. klasse fra 2020. Det fremgår af aftaleteksten af kanonlisten er obligatorisk. Politikerne ønsker at bevare og udvikle kanonen. Der iværksættes derfor en undersøgelse af dels lærernes brug af listen og dels en undersøgelse om en eventuel forøgelse og opdatering af listen. Det vurderes endvidere, at rigsfællesskabet med Grønland og Færøerne er en væsentlig del af både den fælles historie og vores nutid, og at kendskab til fællesskabet er med til at definere hvem vi er. Kendskabet til Rigsfællesskabet skal derfor styrkes. Aftalepartierne ønsker, at Rigsfællesskabet skal indgå som en obligatorisk del af folkeskolens undervisning. Det skal ske ved en tilføjelse til den eksisterende historiekanon. Aftalepartierne er enige om, at der skal nedsættes en ekspertgruppe til vurdering af, hvilke begivenheder eller nedslag, der konkret kan indgå som kanonpunkt for Rigsfællesskabet.

**Evaluering af læreruddannelsen**

https://ufm.dk/publikationer/2019/filer/endelig-rapport\_evaluering-af-laereruddannelsen.pdf

For nylig (dateret december 2018) kom 3. del af evalueringen af læreruddannelsen. Nu kendes hele evalueringen. Vi afventer konkrete tiltag i forhold til denne evaluering. Politisk har der indtil nu kun været få ytringer om evalueringen. Alle venter på folketingsvalget, som skal udskrives og afvikles senest juni 2019.

Evalueringen indeholdt en række elementer – både styrker og svagheder

Styrkerne er mange, men fokus er mest på svaghederne

Af svagheder nævnes, at

* Modulopbygningen af uddannelsen har betydet at mange små moduler har haft utilsigtede konsekvenser. Det vurderes, at det er blevet svært at sikre dybde, sammenhæng og progression i uddannelsen (gælder for både studerende og undervisere).
* Det er ikke lykkedes at etablere en ambitiøs læringskultur på læreruddannelsen. Det vurderes, at der er for stor variation i den indsats, som de studerende lægger i uddannelsen. Læreruddannelsen er generelt ikke karakteriseret af høje forventninger til de studerende. Der er et misforhold mellem ledelsernes udsagn om ambitionsniveauet og praksis, hvor nogle studerende slipper gennem uddannelsen med for ringe studieindsats.
* Det vurderes, at der er for ringe vidensbasering i læreruddannelsen. Det er en svaghed, at forskning ikke inddrages mere systematisk fx i BA-projekter. Ekspertgruppen peger på, at målrettet og systematisk brug af forsknings- og udviklingsviden på læreruddannelsen har flere potentialer.

Ekspertgruppens 3 anbefalinger

* Læreruddannelsen som centrum for didaktisk udvikling
* Praksisnær forskning og forskningsnær praksis
* Læreruddannelsen som livslang læring

Deltager i ekspertgruppen Per B. Christensen, formand for lærerkommissionen, formand for Akkrediteringsrådet og tidligere direktør for Børn, Unge og Uddannelse i Næstved Kommune vurderede på et møde på UC Absalon 5. februar 2019 vedr. evalueringen at eventuelle justeringer af læreruddannelsen vil kunne foretages inden for den gældende bekendtgørelse og ikke kræver en ny læreruddannelsesreform. Han anbefalede endvidere at UC’erne nu arbejder seriøst videre med selv at udmønte de tre anførte anbefalinger.

**Læreplanen i for grundskolefaget**

En miniarbejdsgruppe bestående af Jens Aage Poulsen fra HistorieLab og Dennis Jacobsen fra FALIHOS har netop her primo marts afleveret deres forslag til nye Fælles Mål for Historie til ministeret.

Der er tale om justeringer af de gældende FM. Læreplanen er stadig kompetenceorienteret. Dette er søgt gjort endnu tydeligere end i den gældende læreplan. Det nye er at videns- og færdighedsmålene er gjort vejledende. At folkeskolens formål og fagformålet tydeligt skal fremgå af de enkelte dokumenter. Lærere og elever efterspørger guidelines/eksempler til t realisere kompetencerne. Arbejdsgruppen har produceret nogle forslag til guidelines - en slags halvfabrikata i vejledningen, som har søgt at imødekomme dette ønske. De nye FM forventes implementeret i skoleåret 2019-2020.

**Interne forhold**

**Studierejse til Israel**

En af de ting foreningen har været kendt for og som alle altid har rost er foreningens rejsekurser. I denne periode har foreningen traditionen tro derfor afviklet en studierejse til Israel i foråret 2018. Idémanden bag og turens store drivkraft var den meget kompetente Andreas Koop fra KP. Tak for initiativet og din store indsats i forbindelse med turens meget succesfulde gennemførelse. Deltagerne fik mange spændende og også tankevækkende oplevelser med hjem.

Vi forventer i de nærmeste år igen at kunne tilbyde andre spændende rejser i det nære og mere eksotiske udland. I et senere punkt på dagsordenen præsenterer vi vores foreløbige planer desangående.

**Netværk**

**Historiedidaktisk netværk**

Bestyrelsen har lagt en del arbejde i at deltage i Historiedidaktisk Netværk. Et netværk som Historielab oprindeligt tog initiativ til. Netværket består af Historielærerforeningen for gymnasierne, Foreningen af historielærere ved handelsgymnasiet, FALIHOS og vores egen forening Foreningen for historielærere ved Læreruddannelsen.

I dette regi har i generalforsamlingsperioden været afviklet en konference i september 2018 på Rødkilde Gymnasium i Vejle om demokratiet under pres. Temaet for konferencen var tosidet dels hvad historiefaget kan tilbyde eleverne i en verden med en overvældende informationsstrøm præget af politisk spin, misinformation, falske nyheder og konspirationsteorier og dels hvilke redskaber vi som undervisere kan udstyre eleverne med, sådan at vi sætter dem i stand til at tage kvalificeret stilling og handle kompetent.

Andreas fra bestyrelsen sidder i styregruppen og arbejder sammen men andre gode kræfter på at vedligeholde og udvikle dette netværk. Fremadrettet tænkes en konference om historie på langs, dvs. faget i grundskolen, i ungdomsuddannelserne og på læreruddannelsen med fokus på indhold og struktur samt overgange fra en uddannelsesretning til den næste.

Sekretariatsfunktionen i netværket har indtil nu været varetaget af HistorieLab, men bl.a. pga. centrets trængte økonomi ønsker HistorieLab denne funktion overtaget af andre i netværket.

**National faggruppe**

Hvert UC har en repræsentant i den nationale faggruppe. Sven Gerken fra UC Absalon er netværkets formand. Dette netværk er et formelt netværk, som vores UC-ledelser og ministeriet forholder sig til. Oftest kommer netværkets opdrag da også oppefra, hvor man ønsker at belyst og handlingsorienteret ændret/strammet op på dette eller hint område eller fænomen fx hvordan faget i læreruddannelsen generelt eller enkelte moduler eller elementer i moduller kvalificerer og bidrager til de studerendes dannelse og teknologiforståelse – sekundært elevernes ditto i grundskolen. Det betyder dog ikke, at netværket kun er et redskab for ministeriet og UC-ledelserne til at udmønte og justere læreruddannelsen. Netværket kan potentielt lokalt og nationalt, under forudsætning af enighed, formulere tolkninger af gældende love og bekendtgørelser, som kan medvirke til at kvalificere faget.

I forlængelse af national faggruppe har rigtig mange medlemmer og undervisere i historie i læreruddannelsen deltaget i initiativet om intern efteruddannelse og opkvalificering. Et tiltag, som bragte os rundt i landet, og som pga. den store tilslutning gav os en sjælden mulighed for at erfaringsudveksle og i fællesskab at udvikle vores fag – lokalt og nationalt. Tak for jeres deltagelse og bidrag i dette arbejde. Særligt tak til tovholderne Henning fra UCN og Marie fra det gamle Metropol. Bestyrelsen vil hermed gerne opfordre til at dette gode initiativ gentages.

**HistorieLab**

Etableringen af HistorieLab var en udløber af skolereformen fra 2013. Centret blev etableret og udviklet. Det kom på finansloven med en fireåret bevilling på i alt kr. 40 mio. i perioden 2014-2018. Centrets rolle var/er at opsamle og skabe viden om samt at skabe forståelse af historie og kulturarv som nødvendige forudsætning for menneskers identitet og deltagelse i samfundet. Centret blev organiseret i et samarbejde med Vejle kommune og Region Syddanmark – senere også med PH Absalon. Centret blev fysisk placeret i Jelling i UCL- regi.

Centret har i de mere end 4 år der er gået fra etablereingen bidraget med en lang række teoretiske, didaktiske og praktiske initiativer og tiltag. Bl.a. med den landsdækkende undersøgelse af historiepraksissen i Danmark – ”Historiefaget i fokus”. Denne undersøgelses resultater har afstedkommet mange meget relevante og konstruktive projekter og initiativer. Mange undervisere, lærere, studerende og andre samarbejdspartnere har haft stor glæde og stort fagligt udbytte af de konkrete forslag til at kvalificere deres undervisning gennem fx personlig sparring, gennem diverse undervisningsforløb, gennem konkrete læremidler, gennem større publikationer og artikler og fx årlige formidlingskonferencer mv., som centret har været vært for eller har stillet til rådighed.

Centret har fået opbygget et godt og stærkt brand. Alle kender nu til HistorieLab og omtaler centret som en meget væsentlig vidensressource. Det er derfor meget kedeligt, at centret ikke mere er på finansloven og at centrets ressourcer og muligheder for at handle offensivt derfor er blevet stærkt reducerede.

Foreningen og bestyrelsen håber, at centret fortsat får lov til at bestå i fremtiden og at det snart tilføres de nødvendige ressourcer, så det kan fortsætte og fortsat udvikle det meget vigtige arbejde, som centret indtil nu har været og er kendt for.

**Bestyrelsen**

Bestyrelsen består af Arne Mølgaard UCN, Andreas Kopp KP og Jens Pietras PH Absalon. Suppleant er Sven Gerken fra PH Absalon. Vi mødes jævnligt og diskuterer sager og forhold relevante for foreningen.

Revisor er Maren Lytje fra UCN.

I et senere punkt omtales foreningens økonomi. Her skal kun meddeles, at der ikke opkræves kontingent i dette kalenderår.

**Medlemskontakt og platforme**

Bestyrelsen har løbende arbejdet med at få styr på, hvem der underviser i faget eller på anden måde har interesse i læreruddannelsen i historie. Vi har derfor udarbejdet en dynamisk liste over medlemmer og interesserede. Hvis du kender til undervisere og andre må du/I meget gerne kontakte bestyrelsen. Vi vil herefter straks kontakte vedkommende og invitere ham/hende ind i vores fællesskab.

Kommunikation til alle med interesse i læreruddannelse i historie via e-mail og hjemmeside foregår ud fra vores liste. Vi har altså brug for jeres hjælp til at ajourføre listen.

Foreningen har en lille flyer/brochure, som præsenterer foreningen.

Endelig har vi en facebookgruppe, hvor du kan følge med i foreningens anliggender og selv bidrage.

Der skal herfra lyde en opfordring til aktivt af bidrage – for en kæde er ikke stærkere end det svageste led. Kom med forslag, skriv artikler og andet, søg indflydelse og bidrag til deres realisering.

**Fremtidige temadage og foreningskurser**

Bestyrelsen foreslår, at vi efter folketingsvalget og efter en ny regering har formuleret et regeringsgrundlag, herunder initiativer og tiltag på uddannelsesområdet, som vedrører os, dvs. måske til efteråret mødes på Nationalmuseet og i fællesskab ser og forholder os til den, for nogle, nye kontroversielle vikingeudstilling, som museet huser. Her vil vi kunne diskutere vigtige sager og nyde hinandens selskab. Vi vil også gerne invitere jer til møde i det nye Frihedsmuseum, som åbner maj 2020 og endelig kunne vi tænke os at vi på et tidspunkt mødtes i det nye Bymuseum i København, som åbner i nye bygninger i efteråret 2019. Som det fremgår, ligger alle de omtalte museer i København. I kan derfor nok regne med, at vores næste arrangement kommer til at blive afviklet her.

I hører nærmere.

Med disse ord overgiver jeg beretningen til generalforsamlingens drøftelse.

Tak for jeres opmærksomhed.

Jens Pietras /formand